Bemærkninger til forslaget

**Almindelige bemærkninger**

**1. Indledning**

Den gældende lovgivning om euforiserende stoffer, findes i Lovbekendtgørelse nr. 391 af 21. juli 1969 om Euforiserende stoffer. Lovbekendtgørelsen er en sammenskrivning af lov nr. 169 af 24. maj 1955 om euforiserende stoffer med senere ændringer.

I henhold til gældende lovgivning er blandt andet ind- og udførsel, salg, køb, udlevering, modtagelse og besiddelse af stoffer med euforiserende virkning, herunder cannabis og cannabisolier forbudt. Et af hovedformålene hermed er at forhindre udbredelsen af euforiserende stoffer og dermed beskytte befolkningen mod de skadevirkninger, som kan følge af brugen af narkotika.

Lovgivningskompetencen vedrørende euforiserende stoffer overgik til Grønland ved hjemtagelsen af sundhedsvæsenet i 1992. Dette fremgår af § 1 i lov nr. 369 af 6. juni 1991 om sundhedsvæsenet i Grønland.

Processen, der har ledt op til fremsættelsen af nærværende forslag, er blandt andet en nyere Inatsisartutbeslutning. Inatsisartut besluttede på efterårssamlingen 2019, at det skulle gøres lovligt at købe, sælge og indføre cannabisolier, som maksimalt indeholder 0,2 % tetrahydrocannabinol (THC). Inatsisartut ønskede hermed at give borgerne i Grønland samme adgang til disse produkter, som borgerne i Danmark fik ved en ændring af reglerne i 2018.

Med nærværende forslag til Inatsisartutlov om euforiserende stoffer etableres der hjemmel til at udstede en bekendtgørelse, der giver samme adgang til visse cannabisolier eller produkter med CBD-olie, som borgerne i Danmark har, således at forbruger lovligt kan købe eller anvende cannabisolier eller produkter med CBD-olie, der indeholder 0,2 % THC eller derunder.

Det skal bemærkes at nærværende forslag til Inatsisartutlov ikke i sig selv gør det lovligt at købe eller anvende cannabisolier eller produkter med CBD-olie, der indeholder op til 0,2 % THC, men at der derimod alene etableres en hjemmel til at udstede en bekendtgørelse herom.

Lægers mulighed for at udskrive recept på euforiserende midler til behandling af patienter på grundlag en lægefaglig vurdering, ændres ikke af denne Inatsisartutlov. Det samme gælder Landsapotekets mulighed for at udlevere euforiserende midler til medicinsk brug, når der er sket lægeordination hertil.

Samtidig vil anden anvendelse, besiddelse af og handel m.m. med euforiserende stoffer som udgangspunkt fortsat være ulovlig, for således fortsat at sikre befolkningens sundhed, herunder beskyttelse af unge, der færdes på uddannelsesinstitutioner, diskoteker, restauranter og lignende.

Forslaget ligger i sin helhed tæt op ad de tilsvarende danske bestemmelser på området, med henblik på at sikre en regelharmoni, hvor dette i øvrigt er i overensstemmelse med de politiske ønsker herom.

**2. Hovedpunkter i forslaget**

Der er i udstrakt grad tale om en bemyndigelseslov, hvor Naalakkersuisut bemyndiges til at fastsætte mere detaljerede regler om anvendelse af euforiserende stoffer og til at give tilladelse til, at visse stofgrupper må forefindes her i landet, trods deres euforiserende egenskaber.

Endvidere bemyndiges Naalakkersuisut til at bestemme, at andre nærmere definerede stofgrupper med euforiserende egenskaber ikke må anvendes til andet end medicinske eller videnskabelige formål her i landet.

Indførsel og udførsel, salg, køb, fremstilling og forarbejdning foreslås tilladt for Landsapoteket, mens modtagelse og besiddelse foreslås tilladt for Landsapoteket og sygehusapoteker i henhold til gældende regler herom i Landstingsforordningen om lægemidler, samt for de personer eller firmaer, der har fået tilladelse hertil af Naalakkersuisut.

Samtidig foreslås det, at der udarbejdes en bekendtgørelse, der træder i kraft på samme dato som Inatsisartutloven. Bekendtgørelsen vil blandt andet indeholde en nærmere definition af, hvad der i Inatsisartutloven forstås ved euforiserende stoffer, ligesom der i tilknytning til bekendtgørelsen opstilles lister over de euforiserende stoffer, der er omfattet af Inatsisartutloven.

Der udvikles løbende nye former for euforiserende stoffer, og det er derfor mest hensigtsmæssigt, at disse lister tilknyttes en bekendtgørelse, således at listen kan opdateres i takt med udviklingen på området. Det er vigtigt, at såvel lov som bekendtgørelse træder i kraft samme dag, idet Inatsisartutloven uden en tilhørende bekendtgørelse vil medføre en lovliggørelse af enhver form for besiddelse mv. af euforiserende stoffer.

Idet forslaget, som tidligere anført, overvejende er en bemyndigelseslov, og forholdene vedrørende euforiserende stoffer således nærmere vil blive reguleret i en bekendtgørelse, er der vedlagt i Bilag 2 en vejledning vedrørende sanktionering af ulovligt køb, salg, besiddelse mm. af euforiserende midler. Bilaget skal dog ikke forstås som en bindende oversigt over sanktioner, men derimod et vejledende overblik over normalniveauet, som der kan afviges fra i både op- og nedadgående retning afhængig af de konkrete omstændigheder i den pågældende sag.

**3. Økonomiske og administrative konsekvenser for det offentlige**

Forslaget forventes at indebære øgede udgifter for det offentlige til udstedelse af tilladelser, til overvågning og kontrol. I alt forventes de samlede årlige udgifter at udgøre ca. 600.000 kr., svarende til ét årsværk, som tilføres Landslægeembedet til sagsbehandling af anmodninger om tilladelser og lignende. Udgiften forventes i et vist begrænset omfang at modsvares af en tilsvarende gebyrindtægt.

Det skal bemærkes, at der i forbindelse med imødekommelse af Inatsisartutbeslutningen vedrørende lovliggørelse af produkter med op til 0,2% THC, som nævnt ovenfor, kan medføre økonomiske og administrative konsekvenser for det offentlige. Disse beskrives ikke nærmere i nærværende bemærkninger, idet disse konsekvenser ikke reguleres direkte i nærværende forslag til Inatsisartutlov.

**4. Økonomiske og administrative konsekvenser for erhvervslivet**

Forslaget forventes at have økonomiske og administrative konsekvenser for erhvervslivet i form af gebyrer og administration, som vedrører Landslægeembedets håndtering af udstedelse af tilladelser og tilsyn med disse.

**5. Konsekvenser for miljø, natur og folkesundhed**

Forslaget forventes ikke have konsekvenser for miljø, natur eller folkesundhed, da disse ikke påvirkes af forslaget.

Det skal bemærkes, at der i forbindelse med imødekommelse af Inatsisartutbeslutningen vedrørende lovliggørelse af produkter med op til 0,2% THC, som nævnt ovenfor, kan medføre konsekvenser for folkesundheden. Disse beskrives ikke nærmere i nærværende bemærkninger, idet disse konsekvenser ikke reguleres direkte i nærværende forslag til Inatsisartutlov.

**6. Konsekvenser for borgerne**

Forslaget indeholder sanktioner for ulovligt køb, salg, besiddelse mm. af de stoffer, som er omfattet af Inatsisartutloven, der særligt sigter på at have en præventiv effekt og mindske udbredelsen af ukontrollerede euforiserende stoffer og derved beskytte især unge mennesker.

**7. Andre væsentlige konsekvenser**

Forslaget forventes ikke at have andre væsentlige konsekvenser.

**8. Høring af myndigheder og organisationer m.v.**

Forslaget til Inatsisartutloven var i 2019 offentliggjort på høringsportalen via [www.naalakkersuisut.gl](http://www.naalakkersuisut.gl). Forslaget har herefter gennemgået flere ændringer og efterfølgende sendt i fornyet høring i perioden 13. april 2022 til 12. maj 2022. Høringssvar efter den seneste høring med bemærkninger til forslaget er offentliggjort på høringsportalen og gengivet i deres fulde ordlyd og kommenteret i relevant omfang i bemærkningernes Bilag 1. Kommentarerne til høringssvarene er skrevet med kursiv. Høringssvarene fra den tidligere høring er således ikke indskrevet, men kan findes på høringsportalen.

Bemærkninger til lovforslagets enkelte bestemmelser

*Til § 1*

På baggrund af den hurtige udvikling på området for euforiserende stoffer bemyndiges Naalakkersuisut til at fastsætte, hvilke stoffer, der er omfattet af Inatsisartutloven og derved ikke må forefindes her i landet eller som kun må anvendes i medicinsk eller videnskabeligt øjemed.

Bemyndigelsen vil, som nævnt under afsnittet om Hovedpunkter i forslaget, blive benyttet til at udstede en bekendtgørelse, hvortil der knyttes lister over, hvilke euforiserende stoffer, der vil være omfattet af Inatsisartutloven. Bemyndigelsen giver samtidig Naalakkersuisut mulighed for løbende at opdatere listen.

Naalakkersuisut bemyndiges videre til at fastsætte nærmere regler om tilladelse til, at de nævnte stoffer under ganske særlige omstændigheder kan befinde sig her i landet.

Bestemmelsen er indsat, idet der kan forekomme situationer, hvor der kan opstå behov for at fravige forbuddet om, at et givent euforiserende stof ikke må befinde sig i landet.

Naalakkersuisut kan fastsætte nærmere regler om udstedelse af tilladelser, ligesom der gives adgang til, at de nævnte tilladelser senere tilbagekaldes.

*Til § 2*

Til stk. 1.

Bestemmelsen fastslår at ind- og udførsel, salg, køb, fremstilling og forarbejdning af de stoffer som er omfattet af § 1 er tilladt for Landsapoteket.

Til stk. 2.

Bestemmelsen fastslår at udlevering, modtagelse og besiddelse af stoffer som beskrevet i § 1 er tilladt for Landsapoteket, sygehusapoteker og for hvem, der har modtaget en særlig tilladelse hertil. Herudover fastslår bestemmelsen, at Naalakkersuisut kan fastsætte almindelige begrænsninger med hensyn til de pågældendes virksomhed. Ligeledes giver bestemmelsen adgang til, at der i den enkelte tilladelse kan fastsættes særlige begrænsninger. Endelig kan Naalakkersuisut med hensyn til rettighederne til at benytte euforiserende stofferne indskrænke eller tilbagekalde tilladelsen hertil.

Til stk. 3.

Det fastlægges i bestemmelsen, at køb og modtagelse fra Landsapoteket og sygehusapotekersamt besiddelse af stoffer med euforiserende egenskaber er tilladt for dem, der modtager stofferne i henhold til en almindelig lovlig recept eller rekvisition. Dette er reguleret i § 16 i Landstingsforordning nr. 1 af 12. maj 2005 om lægemidler og de i medfør deraf udstedte forskrifter.

Til stk. 4.

Bestemmelse fastslår, at ind- og udførsel, salg, køb, udlevering, modtagelse, fremstilling, forarbejdning og besiddelse af stoffer omfattet af § 1 er forbudt, såfremt det ikke er omfattet af undtagelserne i stk. 1-3.

*Til § 3*

Til stk. 1

Landslægeembedet varetager håndteringen af tilladelser som nævnt i § 1, nr. 1 og § 2, stk. 1, 1. pkt., da det vurderes mest nærliggende og i overensstemmelse med beskrivelsen af Landslægeembedets opgaver i henhold til bekendtgørelse nr. 7 af 15. juni 2017 om Landslægeembedets virke.

Til stk. 2

Bestemmelsen foreslår, at Naalakkersuisut kan fastsætte regler om opkrævning og betaling af gebyrer fra virksomheder til hel eller delvis dækning af den del af Landslægeembedets virksomhed, som vedrører tilladelser. Gebyrerne skal være aktivitetsbestemte gebyrer til Landslægeembedets konkrete aktiviteter eller årsgebyrer til Landslægeembedets generelle virksomhed, herunder overvågning og kontrol med tilladelser.

Bemyndigelsen vil blive benyttet til at fastsætte dels direkte aktivitetsafhængige gebyrer knyttet til de enkelte tilladelser, dels årlige gebyrer, som ikke direkte er knyttet til en bestemt tilladelse, men som dækker udgifter til myndighedernes generelle og tværgående arbejdsopgaver og processer i forbindelse med udviklingsordningen, der ikke kan gebyrbelægges hver for sig, herunder løbende overvågning og kontrol.

Landslægeembedets generelle virksomhed på dette område består i løbende opgaver, såsom sagsbehandling ved virksomhedens ansøgninger om ændringer af tilladelsen samt individuel vejledning af virksomheden. Herudover vil der være generel vejledning på Landslægeembedets hjemmeside og praksisafklaring i forbindelse med vejledningen, opdatering af procedurer samt oplæring af nye og nuværende medarbejdere.

Disse nye opgaver skønnes at kræve 1 ekstra medarbejder i Landslægeembedet.

Ovennævnte beskrivelse er dog ikke en udtømmende angivelse af de aktiviteter, som kan gebyrbelægges, idet der løbende kan opstå behov for konkrete justeringer inden for bemyndigelsen.

*Til § 4*

Bestemmelsen hjemler, at der kan udstedes bekendtgørelser, som regulerer tilsyn af overholdelse af § 1 og § 2, stk. 1-2. Det hjemles desuden, at den tilsynsførende myndighed kan få uhindret adgang til de lokaler, beholdninger, bøger, forretningspapirer og alle andre informationer, som er nødvendige for gennemførslen af tilsynet. Der vil i disse tilfælde være pligt for personen, virksomhedens indehaver, laboratoriets eller institutionens leder til at udlevere de oplysninger vedrørende virksomheden med euforiserende stoffer, som den tilsynsførende myndighed måtte have brug for til tilsynets gennemførelse.

*Til § 5*

Til stk. 1.

Overtrædelse af denne Inatsisartutlov kan medføre foranstaltning efter Kriminallov for Grønland.

Til stk. 2.

Overtrædelser af forskrifter udstedt i medfør af denne Inatsisartutlov kan ligeledes medføre foranstaltninger efter Kriminallov for Grønland.

Til stk. 3.

En overtrædelse af denne Inatsisartutlov eller i medfør af dennes udfærdigede forskrifter forslås også at kunne medføre bødepålæg for juridiske personer.

Til stk. 4.

Sanktionen vil som altid bero på domstolenes konkrete vurdering i det enkelte tilfælde af samtlige sagens omstændigheder, og en sanktion vil derfor kunne afvige i op- eller nedadgående retning, hvis der i den konkrete sag foreligger skærpende eller formildende omstændigheder. Ved udmålingen af foranstaltningen skal der lægges vægt på skadevirkningerne og mængden af de pågældende stoffer, overtrædelsens varighed, tidligere lignende lovovertrædelser, besiddelse med henblik på overdragelse (herunder videresalg).

Det skal anses som en særligt skærpende omstændighed, hvis det er med henblik på overdragelse på uddannelsesinstitutioner, restaurationer, herunder diskoteker, ved koncerter og festivaler eller ved andre arrangementer, hvor det typisk hovedsageligt er børn eller unge mennesker, der deltager. Det skyldes, at børn og unge anses som værende letpåvirkelige og derfor særligt beskyttelsesværdige, når det kommer til afhængighedsskabende euforiserende stoffer.

Herudover skal der lægges vægt på den pågældendes sociale forhold i øvrigt, herunder om en eventuel besiddelse af de euforiserende stoffer er udfald af et længerevarende og alvorligt misbrug, hvilket kan anses som en formildende omstændighed.

Det foreslås endvidere, at der skal kunne anvendes advarsel som sanktion for ulovlig besiddelse af euforiserende stoffer, hvis sociale hensyn taler for at meddele en advarsel, og besiddelsen af stoffet er udslag af en stærk afhængighed som følge af et længere og vedvarende misbrug af euforiserende stoffer. I de sager, hvor det findes relevant og formålstjenligt, bør det ligeledes være muligt at anvende dom om afvænningsbehandling eller lignende i henhold til Kriminallov for Grønlands §§ 135-136 som sanktion.

Det er en forudsætning for at anvende advarsel eller afvænningsbehandling som sanktion, at gerningsmandens sociale forhold taler herfor. Det vil i almindelighed være tilfældet, hvis den pågældende f.eks. modtager førtidspension eller anden form for offentlig hjælp og ikke har anden indkomst eller en opsparing af en vis størrelse. Derimod vil de sociale forhold – uanset misbrugets karakter – i almindelighed ikke tale for at anvende advarsel, hvis den pågældende har arbejdsindtægter ved lovligt arbejde, eller hvis vedkommende har en betydelig formue i øvrigt.

Sanktionsskemaet, som vedlægges som Bilag 2, beskriver nærmere de sanktionsniveauer, der kan tages udgangspunkt i ved overtrædelser af Inatsisartutlovens § 2.

Til stk. 5.

Findes nogen i besiddelse af ulovlige euforiserende stoffer, skal stofferne søges beslaglagt og konfiskeret. Det samme gælder redskaber, der benyttes til indtagelse af euforiserende stoffer, f.eks. en hashpibe, eller redskaber, der benyttes til at fordele euforiserende stoffer, f.eks. en vægt eller poser til opbevaring af euforiserende stoffer.

Herudover konfiskeres udbyttet ved lovovertrædelsen eller et hertil svarende beløb i henhold til kapitel 37 i Kriminalloven for Grønland.

Ved udregningen af udbyttets størrelse tages udgangspunkt i det beløb, som er kommet ind ved salget, med fradrag af indkøbsprisen. Omkostninger forbundet med salget, herunder betaling af personer for medvirken ved salget, fradrages ikke.

*Til § 6*

Med denne bestemmelse hjemles foranstaltninger for at opnå eller forsøg på at opnå tilladelser efter Inatsisartutlovens på et uærligt grundlag, eksempelvis ved at meddele urigtige eller vildledende oplysninger eller ved svigagtig fortielse.

På samme måde foranstaltes den, der giver urigtige oplysninger om navn, bopæl eller stilling i forbindelse med henvendelser vedrørende recept eller rekvisition af euforiserende stoffer i henhold til § 1.

*Til § 7*

Med denne bestemmelse hjemles foranstaltninger til dem der måtte yde hjælp eller deltage i lovovertrædelser af denne Inatsisartutlov, uanset om deltagelsen sker i form af modtagelse eller deling af vinding med sig selv eller andre. Medhjælpere foranstaltes på samme vis, uanset om medhjælpen består af opbevaring, transport, hjælp til afhændelse eller enhver anden deltagelse i sikring af udbyttet fra en lovovertrædelse.

Det skal bemærkes, at der alene kan ske foranstaltninger, hvis deltagelsen eller medhjælpen er sket forsætligt.

*Til § 8*

Til stk. 1.

Det foreslås, at Inatsisartutloven træder i kraft den 1. januar 2023.

Til stk. 2.

Samtidig med at Inatsisartutloven træder i kraft vil lov nr. 169 af 24. maj 1955 om euforiserende stoffer ikke længere være gældende for Grønland.

Når hovedloven ikke længere er gældende for Grønland, vil alle ændringslove og bekendtgørelser med hjemmel i denne ligeledes ikke længere være gældende for Grønland. Den danske Lovbekendtgørelse nr. 391 af 21. juli 1969 om euforiserende stoffer vil derfor ej heller gælde for Grønland.

**Bilag 1**

**Høringsnotat**

**Bilag 2**

Forslag til:

Bilag 2 til Inatsisartutlov om euforiserende stoffer

Sanktionsskema

# 1. Indledning

I henhold til § 1 kan Naalakkersuisut fastsætte regler, om at en række stoffer ikke må forefindes i landet eller kun må anvendes til i medicinske eller videnskabelige øjemed. Den nærmere regulering vedrørende indførsel, udførsel, overdragelse, køb, salg, udlevering, modtagelse, fremstilling, forarbejdning eller besiddelse af euforiserende stoffer er således fastsat i Selvstyrets bekendtgørelse om euforiserende stoffer.

Overtrædelser af bestemmelserne i bekendtgørelsen kan medføre foranstaltninger efter reglerne i Kriminallov for Grønland. Nedenfor beskrives et vejledende sanktionsskema, som er udtryk for normalniveauet ved udmålingen af foranstaltningerne. Der kan således tages udgangspunkt i dette, men det vil altid være op til domstolene at afgøre sanktioneringsniveauet i den konkrete sag ud fra sagens samlede omstændigheder. Bilaget indeholder yderligere en beskrivelse af en række omstændigheder, som kan inddrages i overvejelserne om hvorvidt udmålingen skal afvige fra normalniveauet i opad- eller nedadgående retning. Der skal således altid foretages en individuel vurdering, hvor der lægges vægt på de relevante forhold i den enkelte sag.

# 2. Skærpende omstændigheder

Ved udmålingen af foranstaltningerne kan de følgende momenter udgøre skærpende omstændigheder, idet hensigten med lovgivningen er at begrænse adgangen til vanedannende stoffer og i særlig grad at beskytte udsatte og letpåvirkelige samfundsgrupper såsom børn og unge.

## 2.1. Stoffets art

Ved udmålingen tages afgørende hensyn til stoffets art, således at stoffer, som i højere grad er afhængighedsskabende, har en større skadevirkning eller har et større økonomisk fortjenestespotentiale, udgør en skærpende omstændighed, som kan bevirke, at sanktionen afviger i opadgående retning i forhold til det beskrevne normalniveau.

## 2.2. Gentagelse af overtrædelsen

Gentagne overtrædelser kan anses som et skærpende moment, således at sanktioneringens udmåling også afhænger af tidligere lignende overtrædelser, som den pågældende er dømt skyldig for.

## 2.3. Besiddelse med henblik på overdragelse, herunder videresalg

Det kan anses som en skærpende omstændighed, hvis en person er i ulovlig besiddelse af euforiserende stoffer med henblik på overdragelse, herunder videresalg.

Flere momenter kan indikere, at der er tale om besiddelse med henblik på videreoverdragelse. Først og fremmest kan en betydelig mængde af det pågældende stof i sig være et afgørende moment i vurdering. Nedenfor beskrives de øvre grænser af mængder, der som udgangspunkt må anses som værende til eget forbrug og således ikke beregnet til overdragelse:

* 10 gr. Hash
* 50 gr. marihuana
* 100 gr. Hampeplanter
* 1 gr. cannabiol/hasholie

En kombination af besiddelse af flere af ovenstående stoffer vil naturligvis kunne skærpe vurderingen, selvom de enkeltvis ikke overstiger ovenstående grænser. Gentagende overtrædelser som beskrevet i afsnit 2.2. kan også efter omstændighederne indikere, at der er tale om besiddelse med henblik på overdragelse.

Uanset den samlede mængde, kan det ligeledes være et afgørende moment, at stofferne er pakket i mindre portioner til videresalg, eksempelvis i pølsemandsposer eller lignende.

Herudover kan det tages med i vurderingen, om den tiltalte også er i besiddelse af relevant værktøj, fx en vægt, et regnskab eller større kontantbeløb, som ikke står i rimeligt forhold til den pågældendes indkomst.

Det skal bemærkes, at der ikke er taget særskilt stilling til andre end de ovenfornævnte stoffer, herunder heroin, kokain, morfin og lignende, da disse ikke almindeligvis forefindes i Grønland. I sager om andre stoffer anbefales det, at strafudmålingen forhøjes proportionalt med den potentielle økonomiske gevinst ved salg af det pågældende stof og med særlig hensyntagen til stoffets potentielle skadevirkning.

## 2.4. Særlige steder

Det kan videre være et særligt skærpende moment, såfremt videresalget er sket eller var planlagt til at ske på restaurationer, herunder diskoteker, ved koncerter og festivaler eller ved andre arrangementer, hvor det typisk hovedsageligt er børn eller unge mennesker, der deltager.

Det kan ligeledes være et skærpende moment, såfremt besiddelsen af stofferne er sket i en, anstalt eller andre af Kriminalforsorgens institutioner.

## 2.5. Systematisk salg med større økonomisk fortjeneste

Hvis mængden af det dokumenterede salg, fordeling, indførelse eller udførelse gør det tydeligt, at handlingen er systematisk, planlagt eller af større mængder, eksempelvis som en del af bandekriminalitet eller lignende, kan det anses som en yderligere skærpende omstændighed, som kan afspejles ved udmålingen af sanktionen. Bødesanktioner kan videre afspejle den potentielle fortjeneste.

# 3. Formildende omstændigheder

Ved udmålingen af foranstaltningerne kan de følgende momenter udgøre formildende omstændigheder, idet de vurderes at have en væsentligt mindre skadevirkning i samfundet og en sanktionering i overensstemmelse med normalniveauet eller hvor en skærpelse kan anses som formålsløs. Formildende omstændigheder kan både føre til en mindskelse af bødesatsen, men også at bødesanktionen bortfalder, og at der i stedet kan gives en advarsel i henhold til Kriminalloven. Ved advarsel forstås både advarsel meddelt af politiet, anklagemyndigheden i henhold til Retsplejelovens § 313 eller advarsler tildelt af retten i henhold til Kriminallovens § 119. Herudover kan formildende omstændigheder ligeledes føre til en sanktionering i henhold til Kriminallovens §§ 135-136 om afvænningsbehandling eller lignende relevante vilkår.

## 3.1. Sociale forhold

Ved udmålingen af foranstaltningerne kan personens sociale forhold indgå i vurderingen, som nævnt ovenfor. Er besiddelsen og forbruget af de euforiserende stoffer udslag for af en stærk afhængighed som følge af et længere og vedvarende misbrug, kan det anses som en formildende omstændighed.

Det kan også indgå i vurderingen, om den pågældende ikke vil kunne betale en bøde, idet den pågældende modtager offentlig forsørgelse, og således ikke har tilstrækkelig betalingsevne. Bødesanktioner vil i praksis medføre, at personer med en stærk afhængighed vil kunne oparbejde en stor gæld til det offentlige, som ikke kan inddrives. Dette er uhensigtsmæssigt for den enkelte borger og ikke i overensstemmelse med formålet for Inatsisartutloven.

Det kan derfor overvejes, om det i de konkrete tilfælde er mest hensigtsmæssigt at give en advarsel og tiltalefrafald i henhold til Retsplejelovens § 313, fremfor en bødesanktion trods gentagelser. Dette kan være tilfældet, når den pågældende modtager offentlig forsørgelse, eksempelvis kontanthjælp eller førtidspension, og at den pågældende ikke har en anden indkomst eller opsparing af en vis størrelse. Det bør desuden være afgørende at den pågældende person har haft et længerevarende misbrug som følge af en stærk afhængighed og dagligt brug af euforiserende stoffer. Modtager en person derimod eksempelvis uddannelsesstøtte og anvender euforiserende stoffer lejlighedsvist, eksempelvis i weekenderne, ville der således ikke være grundlag for at lempe sanktionen fra bødesanktion til en advarsel, da der ikke er tale om stærk og længerevarende afhængighed og dagligt misbrug.

Det kan ligeledes overvejes, om det i konkrete tilfælde er mest hensigtsmæssigt at give en sanktionering i form af dom om afvænningsbehandling eller andre relevante vilkår i henhold til Kriminallovens §§ 135-136.

## 3.2. Gentagelser

Det skal bemærkes, at advarsler kun bør gives et meget begrænset antal gange inden for en længere periode. Herefter vil en gentagelse af overtrædelsen medføre bødesanktioner uanset mængden af euforiserende stoffer samt den pågældendes sociale forhold. Således bør 2 advarsler på en kortere periode på eksempelvis en måned som udgangspunkt medføre bødesanktioner, mens 3 overtrædelser på en længere periode på eksempelvis 2 år fortsat kan medføre en advarsel. Der skal dermed altid ske en konkret vurdering af de konkrete omstændigheder i sagen.

# 4. Foranstaltninger for ulovlig besiddelse

Erfaring fra ordensmagten i Grønland viser, at lovovertrædelserne her i landet primært vedrører besiddelse, videreoverdragelse osv. af hash. Beskrivelserne nedenfor angår derfor kun hash. I sager om andre stoffer anbefales det, at strafudmålingen forhøjes proportionalt med den potentielle økonomiske gevinst ved salg af det pågældende stof og med særlig hensyntagen til stoffets skadevirkning.

Som nævnt ovenfor i afsnit 2.3., anses besiddelse af mængder på 10 gram og derunder som udgangspunkt til eget brug, mens besiddelse af mængder på 50 gram og derover som udgangspunkt anses som besiddelse med henblik på videresalg. I sager, hvor der er tale om besiddelse på mellem 10 og 50 gram, skal de konkrete omstændigheder danne grundlag for en vurdering af om der er tale om besiddelse med henblik på eget brug eller videreoverdragelse.

Ved udmåling af bødesanktioner kan der tages udgangspunkt i nedenstående forslag til bødestørrelser. Bødestørrelserne bør dog satsreguleres mindst hvert 5. år efter forbruger- og prisindekset, således at satserne afspejler et ensartet sanktionsniveau. Satsreguleringen bør ske første gang senest i år 2028.

# 4.1. Ændring af tidligere praksis

Forslagene til bødestørrelserne, som beskrevet nedenfor, tager udgangspunkt i de bødesatser, som beskrives i Politiets dagsbefalinger vedrørende overtrædelser af gældende regler vedrørende euforiserende stoffer. Intervallerne som angiver mængden af det euforiserende stof er dog mindsket i forslagene. Mens dagsbefalingerne anvender intervallerne ”Under 10 gr.”, ”10-49,9 gr.” og ”50-99,9 gr.”, anvendes nedenfor intervallerne ”Under 10 gr.”, ”10-24,9 gr.” og ”25-49,9 gr.”.

Hertil kommer at bødestørrelserne proportionalitet er justeret, således at bødestørrelsen for et 2. gangstilfælde er 150 % af bødestørrelsen for et 1. gangstilfælde, og bødestørrelsen for et 3. gangstilfælde er 200 % af bødestørrelsen for et 1. gangstilfælde. Selve bødestørrelserne er også forhøjet ca. 75 % for intervallet ”Under 10 gr.”. Bødestørrelsen for 1. gangstilfælde for det mellemste interval (10-24,9 gr.) er identisk med bødestørrelsen for 2. gangstilfælde for det laveste interval (under 10 gr.), mens 1. gangstilfælde for det højeste interval (25-49,9 gr.) er identisk med bødestørrelsen for 3. gangstilfælde for det laveste interval (under 10 gr.).

## 4.2. Besiddelse med henblik på eget forbrug

I sager hvor der er tale om hashmængder på under 50 gr. med henblik på eget brug kan der foranstaltes med bøde som beskrevet i retningslinjerne nedenfor:

|  |  |  |  |
| --- | --- | --- | --- |
| Mængde | 1. gangstilfælde | 2. gangstilfælde | 3. gangstilfælde |
| -9,9 gram | 3.500 kr. | 5.500 kr. | 7.000 kr. |
| 10-24,9 gram | 5.500 kr. | 7.000 kr. | 11.000 kr. |
| 25-49,9 gram | 7.000 kr. | 11.000 kr. | 14.000 kr. |

## 4.3. Besiddelse med henblik på videreoverdragelse

Besiddelse af hashmængder med henblik på videreoverdragelse kan foranstaltes med betinget anstaltsanbringelse og bøde eller med anstaltsanbringelse, som beskrevet nedenfor. Sanktionsstørrelserne tager udgangspunkt i sanktionsstørrelserne som beskrevet i politiets dagsbefalinger. Intervallerne for mængderne af hash er dog gjort bredere, og der er derfor kun 8 forskellige intervaller i stedet for 9. Hertil kommer at bødestørrelsen i de intervaller, hvor der også gives bøder, er ændret fra 100 kr. pr. gr. til 250 kr. pr. gr, og er således forhøjet med 150 %.

Ved vurderingen af om der kan være tale om besiddelse af hash med henblik på videreoverdragelse, kan der blandt andet lægges vægt på mængden. Som nævnt ovenfor er hovedreglen, at besiddelse af ca. 50 gram hash og derover i sagens natur ikke kan være til eget forbrug, medmindre der ligger helt særlige oplysninger herom.

I henhold til beskrivelserne af normalniveauet for sanktionering nedenfor er udgangspunktet, at alene besiddelse af hashmængder på 500 gram og derover medfører anstaltsanbringelse. Det skal dog bemærkes, at anstaltsanbringelse efter en konkret vurdering af de konkrete omstændigheder bør kunne komme på tale selv for mængder under 500 gram. Dette er for at undgå, at man ved indførsel af hash indretter sig efter en bestemt grænse og derved kan kalkulere strafudmålingen. Anstaltsanbringelse bør ligeledes kunne komme på tale, såfremt den tiltalte tidligere er foranstaltet for ligeartet kriminalitet.

Herudover kan der lægges vægt på forholdets grovhed og karakter, herunder hvorvidt der er tale om organiseret og systematisk indsmugling, eventuelt begået med mellemrum og over længere tid, eller om der eksempelvis er anvendt særlige midler, herunder transportmidler til indsmugling eller lignende.

* op til 24 gram: 14 dages betinget i 1 år + bøde udmålt til 250 kr. pr. gram
* 25-49 gram: 20 dages betinget i 1 år + bøde udmålt til 250 kr. pr. gram
* 50-74 gram: 30 dages betinget i 1 år + bøde udmålt til 250 kr. pr. gram
* 75-99 gram: 40 dages betinget i 1 år + bøde udmålt til 250 kr. pr. gram
* 100-249 gram: 60 dages betinget i 2 år + bøde udmålt til 250 kr. pr. gram
* 250-499 gram: 60 dage – 4 måneder betinget i 2 år + bøde udmålt til 250 kr. pr. gram
* 500-749 gram: 3 måneders anstaltsanbringelse
* 750-999 gram: 4 måneders anstaltsanbringelse

Er der tale om mængder på 1 kg eller derover, kan der foranstaltes efter følgende retningslinjer:

* 1-1,499 kg: 5 måneders anstaltsanbringelse
* 1,5-1,999 kg: 5-8 måneders anstaltsanbringelse
* 2-2,999 kg: 8-12 måneders anstaltsanbringelse
* 3-4,999 kg: 12-18 måneders anstaltsanbringelse
* 5-7,999 kg: 1,5-2 års anstaltsanbringelse
* 8-9,999 kg: 2-2,5 års anstaltsanbringelse
* 10-19,999 kg: 2,5-3,5 års anstaltsanbringelse
* 20-49,999 kg: 3,5-4,5 års anstaltsanbringelse
* 50 kg og derover: 4,5 års anstaltsanbringelse og derover

## 4.4. Gentagelse i betingelsesperioden

Den hidtidige praksis i forbindelse med gentagne overtrædelser i betingelsesperioden opretholdes, således at sanktionen for både den oprindelige overtrædelse samt gentagelsen skal afsones.